ജനങ്ങള് കുടിക്കുന്നത് ഈ വെള്ളം മീനച്ചിലാറ്റിലെ വെള്ളത്തില് ഉയര്ന്ന അളവില് മനുഷ്യ വിസര്ജ്യ സാന്നിധ്യം പാലാ: കോട്ടയം മീനച്ചിലാറ്റിലെ Meenachil river ജലത്തില് ഉയര്ന്ന അളവില് മനുഷ്യ വിസര്ജ്യ സാന്നിധ്യമെന്ന് കണ്ടെത്തല്. പരിസ്ഥിതി ഗവേഷണ കേന്ദ്രമായ ട്രോപ്പിക്കല് ഇന്സ്റ്റിറ്റ്യൂട്ട് ഓഫ് ഇക്കോളജിക്കല് സ്റ്റഡീസ് നടത്തിയ പഠനത്തില്, ഫീക്കല് കോളിഫോം fecal coliform ബാക്ടീരിയയ്ക്ക് പുറമെ, തീവ്ര അമ്ല സാന്നിധ്യവും തിരിച്ചറിഞ്ഞു. അന്പതിലധികം കുടിവെള്ള പദ്ധതികളാണ് മീനച്ചിലാറ്റില് ഉള്ളത്. പാലാ, ഈരാറ്റുപേട്ട, കോട്ടയം നഗരങ്ങളോട് ചേര്ന്ന ഭാഗങ്ങളിലാണ് വെള്ളം ഉപയോഗ യോഗ്യമല്ലെന്ന് കണ്ടെത്തിയത്. ഉത്ഭവ സ്ഥാനം മുതല് അവസാനം വരെ ജനവാസ മേഖലകളിലൂടെ കടന്ന് പോകുന്ന മീനച്ചിലാറ്റില് മലിനീകരണ തോത് അപകടകരമാകും വിധം ഉയരുകയാണ്. അടുക്കം മുതല് ഇല്ലിക്കല് വരെ 10 ഇടങ്ങളില് നടത്തിയ പരിശോധനയില് എല്ലാ സാമ്ബിളുകളിലും ഫീക്കല് കോളിഫോം ബാക്ടീരിയയുടെ സാന്നിധ്യം കണ്ടെത്തി. ഏഴ് സാമ്ബിളുകളില് രണ്ടായിരത്തിന് മുകളിലാണ് എഫ്സി കൗണ്ട്. മനുഷ്യ വിസര്ജ്യം പുഴയില് കലരുന്നുണ്ടെന്ന് മാത്രമല്ല, അതിന്റെ തോത് തീവ്രവുമാണെന്നാണ് പഠനം പറയുന്നത്. കൊവിഡ് നിയന്ത്രങ്ങള്ക്കു ശേഷമാണ് സ്ഥിതി ഗുരുതരമായതെന്നാണ് വിലയിരുത്തല്. ലോകാരോഗ്യ സംഘടനയുടെ മാര്ഗരേഖ പ്രകാരം കുടിവെള്ളത്തില് ഫീക്കല് കോളിഫോം സാന്നിധ്യം ഉണ്ടാകരുത്. കോളിഫോം സാന്നിധ്യം ഉള്ള വെള്ളം ഉപയോഗിച്ചാല് മഞ്ഞപ്പിത്തം, മലേറിയ അടക്കമുള്ള ജലജന്യരോഗങ്ങള് പകരുമെന്നാണ് ആരോഗ്യ വിദഗ്ധര് നല്കുന്ന മുന്നറിയിപ്പ്.